# Vedtægtsændringer foreslået af Uddannelsesrådet

# §7.1

*”1 medlem (+ suppleant) fra gruppen af nyuddannede (uddannelse afsluttet siden sidste valg)”*

ændres til

*”1 medlem (+ suppleant) fra gruppen af nyuddannede (uddannelse afsluttet inden for 4 år forud for generalforsamlingen)”*

**Motivation**: Rådsmedlemmer fra gruppen af nyuddannede kan kun vælges i den kategori for én valgperiode, hvilket modvirker ønsket om at have kontinuitet i Uddannelsesrådet. Personen kan selvfølgelig frit genopstille i en anden kategori, men det vil så betyde, at et andet rådsmedlem ikke kan varetage den post. Vedtægtsændringen betyder, at man defineres som nyuddannet, hvis uddannelsen er afsluttet i de seneste to valgperioder i stedet for én.

# §7.3

*”For hver valggruppe søges opstillet mindst 1 kandidat mere end antallet af pladser i gruppen. Opstilling kan ske forud ved henvendelse til bestyrelsen, eller direkte på generalforsamlingen. På generalforsamlingen foretages skriftligt valg, hvor enhver stemmeberettiget kan afgive i alt 5 stemmer, fordelt svarende til antallet af pladser i hver valggruppe. Valgt til pladserne i Uddannelsesrådet er de, der indenfor hver deres valggruppe opnår de højeste stemmetal. Suppleanter udtages tilsvarende blandt de resterende kandidater.”*

ændres til

*”For hver valggruppe søges opstillet mindst ~~1 kandidat mere end antallet af pladser i~~ det tilstrækkelige antal personer til at dække både post(er) og 1 suppleant for gruppen. Opstilling kan ske forud ved henvendelse til bestyrelsen, eller direkte på generalforsamlingen. På generalforsamlingen foretages skriftligt valg, hvor enhver stemmeberettiget kan afgive i alt 5 stemmer, fordelt svarende til antallet af pladser i hver valggruppe. Valgt til pladserne i Uddannelsesrådet er de, der indenfor hver deres valggruppe opnår de højeste stemmetal. ~~Suppleanter udtages tilsvarende blandt de resterende kandidater.~~ Tilsvarende foretages efterfølgende valg til suppleantposterne i hver valggruppe.”*

**Motivation:** Der er tale om en ændring af afstemningsproceduren, der fremover tillader, at et medlem kan opstille målrettet til en suppleantpost. Ændringen foreslås som følge af valget til Uddannelsesrådet i 2013, hvor Rådet på forhånd havde modtaget tilsagn fra kandidater, der ønskede at sidde i Rådet, samt kandidater der ønskede at stille op som suppleant. Konsekvensen af gældende regler blev, at kandidaterne til suppleantposten stillede op til valg til selve rådet i håb om at tabe afstemningen. Dette var meget uhensigtsmæssigt.